“Амма чэчирэ” – бастыҥ көрдүүр этэрээт

“Амма чэчирэ” ансаамбыл хайа тэриллиэҕиттэн оҕолору төрөөбүт дойдуларын, айылҕаларын таптыырга ырыа-тойук көмөтүнэн иитэр. Улуус олоҕун, дьонун-сэргэтин устуоруйатын оҕолор кыра эрдэхтэриттэн билэн улаатыахтаахтар дии саныыбыт. Ол иһин, быйыл Аҕа дойду Улуу сэриитигэр Кыайыы 75 сылын көрсө киэҥ далааһыннаах үлэни ыыттыбыт. “Арассыыйа ийэлэрин”Бүтүн Арассыыйатааҕы хамсааһын Саха сиринээҕи эрэгиийэннээҕи салаатын көҕүлээһининэн (сал.П.П.Борисова) улууспут тустаах салаатын кытта ыкса сибээстээхтик үлэлээн, сэриигэ барбыт буойуттар ийэлэрин туһунан матырыйааллары хомуйдубут. Хас хомуллубут матырыйаал – улууспут олоҕун кэрэһитэ буолар. “Амма чэчирэ” ансаамбылы тэрийбит норуот тапталлаах ырыаһыта, Амма эбэни көмүскээбит Ольга Иванова оҕолорун кытта сэриигэ барбыт 510 киһини ааҕан таһаарбыттар. Ол 510 киһиттэн биһиги 70 тахса ийэ туһунан матырыйааллары буллубут. Ольга Иванова чопчу өлбүт буойуттар устуоруйаларын хаһыспыт. “Амма чэчирэ” ансаамбылга кыттар оҕолор пропаганда үлэтин ыытыыга ис сүрэхтэриттэн дьулуһан туран, кытыннылар. Ол курдук, улуус нэһилиэктэрин кэрийэ сылдьан кылаас чаастары ыыттыбыт, кырдьаҕастар саҥаларын-иҥэлэрин, санааларын уһуллубут. Онон “Арассыыйа ийэлэрэ “тэрилтэ Амма улууһунааҕы салаатыгар күүс-көмө буоллубут.

Бу көрдүүр-булар, пропагандалыыр үлэбит таһынан араас куонкурустарга кытынныбыт. “Ытык ийэлэр ааттарын үйэтитиэҕиҥ” диэн улуустааҕы устуоруйаны уонна кыраайы үөрэтиигэ анаммыт ааҕыылаы интэриэһиргээбиппит. Кэтэхтэн ааҕыыга кыттар оҕо бэйэтин тылынан хос хос эбээтин мэтириэтин тутан туран кэпсиэхтээҕэ. Ити видеотын төрөппүтэ уһулан ыытара ирдэммитэ. Оҕолор икки бөлөҕүнэн кыттыбыттара. 3-4-5 кылаастар уонна 6-7-8 кылаастар диэн. Бу куонкуруска “Амма чэчирэ” “Бастыҥ көрдүүр этэрээт” номинацияны ыллыбыт.

Кыайыы 75 сылыгар анаммыт килииптэри устууга “Аҕам суруктара” килиип иһин иккис миэстэни ылан, ырыаһыт уолаттарым үөрүү-көтүү бөҕөтө буоллулар. Бары анал байыаннай таҥас тиктэн кэппиттэрэ ыллыыр ырыаларын өссө дириҥ ис хоһооннообута. Уолаттар хас биирдии хамсаныылара ырыа ис хоһоонун олус итэҕэтиилээхтик көрдөрбүтэ. Килииби уһулууга, монтажтааһыҥа Мария Николаевна Иванова өҥөтө улахан.

СӨ Ыччат министиэристибэтэ “Анаабыр алмаастара” АУо өйөбүлүнэн муниципальнай оройуоннар уонна куорат уокуруктарын икки ардыларыгар РФ-ҕа Өйдөбүнньүк уонна Албан аат уонна Саха Өрөспүүбүлүкэтигэр Дойдуга бэриниилээх буолуу сылыгар анаммыт “Аҕа дойду Улуу сэриитигэр Кыайыы 75 сылыгар бастыҥ уопсастыбаннай көҕүлээһиннэр” онлайн куонкурустарыгар кыттан эрэбит. Кыайыылаахтары “Анаабыр алмаастара “ уонна үүнэр көлүөнэлэр пуондалара сыаналаах бирииһинэн наҕараадалыахтаахтар. Ил Дархан Граныгар эмиэ кытта сылдьабыт.

Ити курдук, “Амма чэчирэ” Кыайыы 75 сылын үрдүк тэрээһиннээхтик көрсөр. Ансаамбыл бары ыытар үлэтин өйөбүлүн иһин Ольга Иванова-Сидоркевич аатынан Амматааҕы айар үлэни сайыннарыы киини дириэктэригэр Иванна Шестаковаҕа, бары педагогтарга, методистарга , бу бырайыак хамаандатыгар махтанабын.

Анна Матвеева, “Амма чэчирэ” ансаамбыл салайааччыта

Хаартыскаҕа: 1. А.Матвеева 2. Ансаамбыл олоҕуттан. Хаартыскалары А.Матвеева тиксэрдэ.